Munisipale kantoor ‘moedswillig beskadig’Foto verskaf deur Stad Kaapstad Die Stad Kaapstad se munisipale kantoor in Macassar is deur inwoners van ŉ informele nedersetting aan die brand gesteek. Stuart Diamond, burgemeesterskomiteelid vir bates en fasiliteitebestuur, het gesê dit is die tweede ronde betogings by dié kantoor die afgelope ses maande. Die eerste voorval het op 30 April 2018 plaasgevind. “Die groep het die veiligheidswagte oorval en die perseel onwettig betree. Hulle het petrol oor buitebande uitgegooi en dit in die gebou aan die brand gesteek,” het Diamond verduidelik. “Tydens die vorige betoging is ŉ gedeelte van die gebou beskadig. Die deel van die gebou wat verlede keer nie beskadig is nie, is egter gister só beskadig dat dit die fasiliteit onbruikbaar gelaat het.” Volgens die veiligheidswagte, wat getraumatiseerd is ná die voorval, was die mans op soek na die plaaslike wyksraadslid. “Die moedswillige verwoesting van die stad se bates het nou die norm geword en ons veroordeel die aanval ten sterkste. Die Macassar- munisipale kantoor bied ŉ noodsaaklike diens, veral aan die weerlose inwoners wat nou ander munisipale kantore sal moet besoek en sodoende onnodig uitgawes moet aangaan. Niemand trek voordeel uit dié verwoesting nie. Dis moontlik die familie en vriende van dieselfde groep mans wat nou verder benadeel word weens die moedswillige optrede.” Diamond het gesê die veiligheidswagte is nie beseer nie. Die betoging hou vermoedelik verband met behuisingsgeleenthede. “Ons doen ŉ beroep op die gemeenskap om na vore te kom as hulle weet wie verantwoordelik was vir die verwoesting van die gebou. Die misdadigers kan anoniem gerapporteer word by plaaslike polisiestasies of enige wetstoepassingskantoor.”